കെ എല് രാഹുല് നയിക്കും, സഞ്ജുവും ടീമിലിടം പിടിച്ചേക്കും ന്യൂസിലന്ഡ് പരമ്ബരയില് യുവനിരയെ കളത്തിലിറക്കാനൊരുങ്ങി ഇന്ത്യ ടി20 ലോകകപ്പിന് ശേഷം ഈ മാസം ന്യൂസിലന്ഡിനെതിരെ നാട്ടില് നടക്കാനിരിക്കുന്ന മൂന്ന് മത്സര ടി20 പരമ്ബരയില് കെ എല് രാഹുലാകും ടീം ഇന്ത്യയെ നയിക്കുകയെന്ന് സൂചന. കഴിഞ്ഞ കുറച്ച് നാളുകളായി വിശ്രമമില്ലാതെ കളിച്ചു കൊണ്ടിരിക്കുന്ന ഇന്ത്യന് ടീമിലെ ഭൂരിഭാഗം സീനിയര് താരങ്ങള്ക്കും ന്യൂസിലന്ഡ് പരമ്ബരയില് നിന്ന് വിശ്രമം അനുവദിച്ചേക്കുമെന്നും യുവ താരങ്ങള്ക്ക് പ്രാമുഖ്യം നല്കിക്കൊണ്ടുള്ള ടീമിനെയാകും ഈ പരമ്ബരക്കായി ഇന്ത്യ അണിനിരത്തുകയെന്നുമാണ് പുറത്ത് വരുന്ന റിപ്പോര്ട്ടുകള്. ടി20 ലോകകപ്പിന് ശേഷം വിരാട് കോഹ്ലി ഇന്ത്യന് ടി20 ടീമിന്റെ നായക സ്ഥാനമൊഴിയുന്നതോടെ രോഹിത് ശര്മ്മ ഈ സ്ഥാനമേറ്റെടുത്തേക്കുമെന്നാണ് സൂചനകള്. എന്നാല് ന്യൂസിലന്ഡിനെതിരായ പരമ്ബരയില് നിന്ന് രോഹിത് ഉള്പ്പെടെയുള്ളവര്ക്ക് വിശ്രമം അനുവദിച്ചേക്കുമെന്നും ഇതോടെ നായക ദൗത്യം കെ എല് രാഹുലിലെത്തിച്ചേരുമെന്നാണ് വാര്ത്താ ഏജന്സിയായ ഏഷ്യന് ന്യൂസ് ഇന്റര്നാഷണല് റിപ്പോര്ട്ട് ചെയ്യുന്നത്. സീനിയര് താരങ്ങള്ക്ക് വിശ്രമം ആവശ്യമാണ്. കെ എല് രാഹുല് ടീമിന്റെ ടി20 ഘടനയുടെ അവിഭാജ്യഘടകമാണ് എന്നത് രഹസ്യമായ കാര്യമല്ല. അദ്ദേഹമാകും ടീമിനെ നയിക്കുക ന്യൂസിലന്ഡിനെതിരെ എന്ന കാര്യം ഏതാണ്ട് ഉറപ്പാണ്. ബിസിസിഐ ഒഫീഷ്യലിനെ ഉദ്ധരിച്ച് എ എന് ഐ റിപ്പോര്ട്ട് ചെയ്തു. ലോകകപ്പ് ടീമിലുള്ള സീനിയര് താരങ്ങള്ക്ക് ന്യൂസിലന്ഡിനെതിരെ നടക്കാനിരിക്കുന്ന പരമ്ബരയില് നിന്ന് വിശ്രമം അനുവദിക്കുമെന്ന് ഏറെക്കുറെ ഉറപ്പായ സാഹചര്യത്തില് സഞ്ജു സാംസണ്, യുസ്വേന്ദ്ര ചഹല്, ശിഖാര് ധവാന് ഉള്പ്പെടെയുള്ള കളികാര്ക്ക് ടീമിലേക്ക് വിളി വരുമെന്ന സൂചനകളും ശക്തമായി. ഇവര്ക്ക് പുറമേ പതിനാലാം സീസണ് ഐപിഎല്ലില് ഉജ്ജ്വല പ്രകടനം കാഴ്ച വെച്ച കുറച്ച് യുവ കളികാര്ക്കും ഇന്ത്യന് ടീമിലേക്ക് വിളി വരാനുള്ള സാധ്യത വളരെ കൂടുതലാണ്. അതേ സമയം ഈ മാസം 17, 19, 21 തീയതികളില് യഥാക്രമം ജയ്പൂര്, റാഞ്ചി, കൊല്ക്കത്ത എന്നിവിടങ്ങളിലാണ് ന്യൂസിലന്ഡും ഇന്ത്യയും തമ്മിലുള്ള ടി20 പരമ്ബരയിലെ മത്സരങ്ങള് നടക്കുന്നത്. കാണികളെ സ്റ്റേഡിയത്തില് പ്രവേശിപ്പിച്ചു കൊണ്ടാകും ഈ പരമ്ബരയിലെ മത്സരങ്ങള് നടക്കുക. എന്നാല് സ്റ്റേഡിയം മുഴുവന് കാണികള്ക്കായി തുറന്ന് നല്കില്ല, മറിച്ച് മത്സരം നടക്കുന്ന നഗരങ്ങളിലെ പ്രാദേശിക അധികാരികളുമായി ചര്ച്ച നടത്തിയതിന് ശേഷം മാത്രമാകും എത്രത്തോളം കാണികള്ക്ക് ഓരോ മത്സരത്തിലും പ്രവേശനം അനുവദിക്കണമെന്ന കാര്യത്തില് ബിസിസിഐ തീരുമാനമെടുക്കുക.